**DÔVODOVÁ SPRÁVA**

**A. Všeobecná časť**

Predkladá sa návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Účelom návrhu zákona je úprava najzásadnejších otázok, ktoré spôsobujú vysokým školám problémy v praxi, javia sa ako neefektívne a komplikujú a predlžujú rozhodovacie procesy. Účelom je tiež odstránenie niektorých nepresností zákona. Odstránením príslušných problémov sa zefektívnia procesy riadenia vysokých škôl.

Predmetom návrhu zákona je najmä úprava:

* pôsobnosti akademického senátu,
* lehôt pre vyhlásenie voľby rektora,
* spôsobu obsadzovania miest vedúcich zamestnancov verejnej vysokej školy,
* kreácie správnej rady a
* kvalifikačných predpokladov na obsadzovanie funkčného miesta docenta a profesora.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani na služby verejnej správy pre občana ani vplyvy na manželstvo, rodičovstvo a rodinu.